Papersnake/gushiwen huggingface dataset:
致政孙朝请过故里为五老之会
韦骧（宋代）

荣参天上列星躔，閒向人间作地仙。故里相逢十华鬓，一时同会五高年。

图传略过商山叟，齿序几齐洛宅贤。有子奉觞公最美，绣衣使者綵衣鲜。
丁巳启建二首
刘克庄（宋代）

一息营升斗，留翁寂寞滨。
白头携暮子，来作祝尧人。
和城头相望
韦骧（宋代）

雨馀山溜涨春沟，欲上危亭奉燕游。前望篮舆转城角，恍疑仙步在鳌头。
端午内中帖子词·皇后阁
王珪（宋代）

君王未带赤灵符，亲结双龙献宝珠。
更与宫娥花下看，工夫还似外边无。
得弟书
刘黻（宋代）

我自甘流落，翻令汝不眠。
世嗤伯氏拙，家赖阿奴贤。
地恶烟为瘴，书迟日作年。
何时风雨夕，炙火勘新编。
铜陵县端午日寄兄弟二首·寄季毅
孔武仲（宋代）

南北飘然各转蓬，佳辰无路笑言同。
铜壶县冷更微雨，白鹊楼高来远风。
粽剥雪肤明席上，酒倾玉骨映杯中。
区区羁旅无欢笑，遥想华堂屡一烘。
金陵口占
许丽京（清代）

秋草遍南国，烟笼柳万行。鸦啼石城暮，云起蒋山苍。

龙虎千年峙，莺花六代荒。长江呜咽水，原不为兴亡。
平戎（时谏官谕北虏未回，天德军帅请修城备之）
赵嘏（唐代）

边声一夜殷秋鼙，牙帐连烽拥万蹄。武帝未能忘塞北，

董生才足使胶西。冰横晓渡胡兵合，雪满穷沙汉骑迷。

自古平戎有良策，将军不用倚云梯。
题陆君雁鹭图
方回（元代）

菰米飘香白小肥，汀鸿沙鹭狎晴晖。
太湖天接吴松阔，莫近能言鸭畔飞。
偈颂一百零二首
释绍昙（宋代）

司南车，辘辘转。
务与冥行指迷，肯被傍人指点。
三脚驴却步不前，老杨岐恶肴难掩。
观渊明
王十朋（宋代）

萧洒风姿太绝尘，寓形宇内任天真。弦歌只用八十日，便作田园归去人。
念奴娇 其四 移节岭表，宋子渊置酒后堂饯别，出词付二姬歌以侑觞，席间和
管鉴（宋代）

两鬟娇小，向尊前、未省修蛾攒碧。唱得主人英妙句，气压三江七泽。

病怯遐征，老添离抱，我是愁堆积。故园归梦，等闲吹堕南国。

况是耐久交情，经年方幸，接从容辞色。告别匆匆聊共醉，惜此分阴如璧。

锦瑟华堂，明朝回望，暮霭迷空隙。相思何处，风林月挂纤魄。
题滑州画舫斋赠李公择学士
苏辙（宋代）

窗户重重向日明，船居气味此中生。汀洲出没丛花短，波浪澄虚两岸平。

窜逐南来身未稳，安闲感物意犹惊。前贤事迹君今似，不愧当年画舫名。
同芬男觐国游石室山放棹沥湖
苏景熙（明代）

削壁冯凌截海潮，上方台殿倚丹霄。山攒怪石仍羊卧，岛入流霞有鹤招。

玉乳昼县看渗漏，蕊珠欲堕俯岧峣。劳君不浅登高兴，翘首天门思正遥。
茶花二首
苏辙（宋代）

黄蘖春芽大麦粗，倾山倒谷采无余。
久疑残枿阳和尽，尚有幽花霰雪初。
耿耿清香崖菊淡，依依秀色岭梅如。
经冬结子犹堪种，一亩荒园试为锄。
细嚼花须味亦长，新芽一粟叶间藏。
稍经腊雪侵肌瘦，旋得春雷发地狂。
开落空山谁比数，烝烹来岁最先尝。
枝枯叶硬天真在，踏遍牛羊未改香。
修禊浮玉山亭怀李琴夫
王文治（清代）

夭桃三月红雨飞，水边修禊春风微。采兰仕女青玉佩，折花郎君白袷衣。

接天草色日将夕，满路莺啼人未归。记得去年山酒熟，一楼明月咏芳菲。
朝中措（咏雪）
曹勋（宋代）

斜斜整整暗江湾。蓑笠有无间。应与君家却暑，冷看白满群山。

想来何处，金炉焰兽，玉斝酡颜。好是溪涵寒影，山阴一棹人还。
晚泊桃花口纪事
徐金楷（清代）

洪流八月犹添涨，轻舠上下随波浪。晚泊桃花岸口间，惊雷恶雨齐奔放。

风吼长空更助威，妖鲸怪鳄恣排漾。烧残宝炬地天昏，同舟行旅皆惆怅。

无端动地起喧呼，乞命祈天声转壮。暗中摸索远难窥，磹一耀真魂丧。

断维巨舰上游横，直吾五舟殊不让。危乎来势若山崩，四围浩淼无屏障。

陡崖百尺既崚嶒，如此深宵谁得上。或携袱被走泥中，或奋攀援相弃攘。

我闻生死由来总系天，吕梁蜀坂何无恙。平生忠信仗无亏，今日临危岂{忄索}妄。

所嗟存敬逊无心，难空夷险诸尘相。但谨周行坦巨波，应驱飓母离漭沆。

冲风果激怒涛开，洄流捩舵走斜偎。艨艟不碍小樯桅，鼓枻凌空亦怪哉。

约略中流势愈乖，迢递飞惊又几回。长年三老尽疑猜，谁弄波涛戏吾侪。

转瞬云收雨电弛，移舟且复沽清醅。平明打鼓乘风去，一啸南溟振八垓。
补茅鸱 其四
丘光庭（五代）

茅鸱茅鸱，无嚍我陵，汝食汝饱，莫我好声，愿弹去汝，来彼仓鹰，来彼仓鹰，祭鸟是徵。
愁望
周密（宋代）

竹枝袅袅采香舟，桃叶依依罨画楼。一种垂杨芳草色，江南江北尽供愁。
句
王俊彦（金朝）

不杂人间种，恐遭天上殃。
归舟过桐江晚风不顺
王迈（宋代）

长江渺渺雨濛濛，自在扁舟一叶中。欲识此行无可意，往来俱被打头风。
香奁诗三首 其一
张綖（明代）

翡翠笼深烛影昏，当时一见已销魂。歌残玉宇云千叶，醉损珠帘月一痕。

欲说竟成闲撚袖，偷看多是半衔樽。而今惜蕊怜花意，只有垂杨半倚门。
题静閒房
洪性（明代）

松老真僧腊，清居屋数间。庭看芳草合，门掩落花閒。

世事随流水，禅心对远山。有时飞锡去，仍共白云还。
送表兄赵奏院赴南外知宗
邹登龙（宋代）

御屏往往题名字，朝路彬彬蔼荐书。天许留中监邸奏，日求补外得堂除。

暂烦龙种司瑶籍，行立鸳班侍玉舆。丙枕或思前夜席，庚邮宁肯后锋车。
颤
王夫之（明代）

白刃甜如蜜，清流险似波。羊牢须壁立，臧谷较无多。
河南白尹有喜崔宾客归洛兼见怀长句，因而继和
刘禹锡（唐代）

几年侍从作名臣，却向青云索得身。朝士忽为方外士，

主人仍是眼中人。双鸾游处天京好，五马行时海峤春。

遥羡光阴不虚掷，肯令丝竹暂生尘。
绛都春 重赋春水
易顺鼎（清代）

鱼天始翠。见四尺画篷，和云飘起。桃片压香，倒浸红楼，沉沉地。

斜阳染绿浑如醉。认万古春愁影子。紫萍来往，似寻不到，小桥原位。

重倚。垂杨唤渡，便人语吹过，隔江都细。住在镜中，让与渔娃，闲梳髻。

五湖负了鸳边誓。甚日办诗船行李。十年花样飘零，听莺听水。
沛上逢刘望阳欲竟齐鲁之游赋此志别
李时行（明代）

别尔东行访古邱，飘飘侠气正凌秋。闻歌定过雍门里，载酒须登太白楼。

目极黄河天际落，身从泰岳月中游。寻仙若眺蓬莱阁，应有诗篇在上头。
锦堂春
黄裳（宋代）

天女多情，梨花碎翦，人间赠与多才。渐瑶池潋滟，粉翘徘徊。面多禁风力，背人飞去还来。最清虚好处，遥度幽香，多掩寒梅。
岁华多幸呈瑞，泛寒光，一样仙子楼台。虽喜朱颜可照，时更相催。细认沙汀鹭下，静看烟渚潮回。遣青蛾趁拍，斗献轻盈，且更传杯。
题萧山庙
温庭筠（唐代）

故道木阴浓，荒祠山影东。杉松一庭雨，幡盖满堂风。

客奠晓莎湿，马嘶秋庙空。夜深池上歇，龙入古潭中。
安清桐夜坐有怀
冯时行（宋代）

屋角锦树风飞扬，阴岑夜色凝清霜。
结庵云窦谢尘俗，危然搔清忧偏长。
背灯顾影空寂閴，亦复自怪何昂藏。
人生百虑已大瘦，顾我耿耿无他肠。
年来戎马暗河朔，宵旰十载烦吾皇。
时将朝事问府主，藁街未见枭狼羊。
我亦乾坤一穷士，痴心未肯老为郎。
浩歌慷慨拟投笔，门外太白空煌煌。
愿学北地傅介子，一节出斩楼兰王。
和太常李主簿秋中山下别墅即事
卢纶（唐代）

清秋来几时，宋玉已先知。旷朗霞映竹，澄明山满池。

葺桥双鹤赴，收果众猿随。韶乐方今奏，云林徒蔽亏。
齐天乐·竹深不放斜阳度
吴文英（宋代）

竹深不放斜阳度，横披澹墨林沼。断莽平烟，残莎剩水，宜得秋深才好。荒亭旋扫。正著酒寒轻，弄花春小。障锦西风，半围歌袖半吟草。
独游清兴易懒，景饶人未胜，乐事长少。柳下交车，尊前岸帻，同抚云根一笑。秋香未老。渐风雨西城，暗欹客帽。背月移舟，乱鸦溪树晓。
次韵逊敏斋主人落花四首 其三
陈宝琛（清代）

生灭元知色是空，可堪倾国付东风。唤醒绮梦憎啼鸟，罥入情丝奈网虫。

雨里罗衾寒不耐，春阑金缕曲初终。返生香岂人间有，除奏通明问碧翁！
偶书
刘黻（宋代）

暮云漠漠数行鸦，心事凄凉正忆家。
不向孤山留谏草，那能庾岭见梅花。
峒丁嗜斗牙成血，楚俗趋蛮发半髽。
明日绝粮难早计，好{奭
右斗}流水嚼胡麻。
冬日即事
多敏（清代）

寒色逼虚幌，深闺暮掩门。堕来凉月影，写出晚愁痕。

永夜镫疑雪，微烟夕敛昏。不须嗟缟袂，金鸭手重温。
次韵袁同年回程见示
许及之（宋代）

秋风日日动诗情，人与诗篇一样清。归去星辰添秀润，经行草木倍精明。

河山未阂功名志，岁月徒催鬓发生。送客微言何足录，便将佳句榻前呈。
旋庵上人指度东岭望海有感
王琅（明代）

林寂秋烟迥，潮回落日悬。乍寒山气敛，未雨水云连。

击楫思浮海，行吟欲问天。不堪逢世难，惆怅对前川。
怀则堂实堂
文天祥（宋代）

白头北使驾双鞯，沙阔天长泪晓烟。
中夜想应发深省，故人南北地行仙。
呈谢签判殿丞宠示游山之作
费琦（宋代）

夫君落笔尽珠玑，不比相如意思迟。从此洛阳须纸贵，夜来新有爱山诗。
题扇
韩淲（宋代）

山近不嫌暖霭，溪回更带寒泉。水净沙头有此，岚萦水末疑然。
闻慎修两台交荐
赵完璧（明代）

顾我寡昧子，庸庸何所长。祇有一寸心，可以昭夜光。

藏息良有由，持赠美人傍。念此蹇修理，爱惜以崇芳。
满庭芳·急管哀弦
辛弃疾（宋代）

急管哀弦，长歌慢舞，连娟十样宫眉。不堪红紫，风雨晓来稀。惟有杨花飞絮，依旧是、萍满芳池。酴醿在，青虬快剪，插遍古铜彝。谁将春色去，鸾胶难觅，弦断朱丝。恨牡丹多病，也费医治。梦里寻春不见，空肠断、怎得春知。休惆怅，一觞一咏，须刻右军碑。
寄怀褚子耘子方 其一
许传霈（清代）

风雪漫天地，严寒偪客庐。怅怀江上水，远寄故人书。

昔日比邻住，深宵吟兴摅。谁知一岁后，我亦异乡居。
一萼红·古城阴
姜夔（宋代）

丙午人日，予客长沙别驾之观政堂。堂下曲沼，沼西负古垣，有卢橘幽篁，一径深曲。穿径而南，官梅数十株，如椒、如菽，或红破白露，枝影扶疏。着屐苍苔细石间，野兴横生。亟命驾登定王台，乱湘流，入麓山，湘云低昂，湘波容与，兴尽悲来，醉吟成调。

古城阴，有官梅几许，红萼未宜簪。池面冰胶，墙腰雪老，云意还又沉沉。翠藤共闲穿径竹，渐笑语惊起卧沙禽。野老林泉，故王台榭，呼唤登临。
南去北来何事？荡湘云楚水，目极伤心。朱户黏鸡，金盘簇燕，空叹时序侵寻。记曾共西楼雅集，想垂杨还袅万丝金。待得归鞍到时，只怕春深。
句 其一
吕大防（宋代）

天仓三十六，寒拥翠微宫。
凤栖梧
杜安世（宋代）

惆怅留春留不住。欲到清和，背我堂堂去。飞絮落花和细雨。凄凉庭院流莺度。

更被闲愁相赚误。梦断高唐，回首桃源路。一饷沈吟无意绪。分明往事今何处。
深正卿得男以诗庆之
仲并（宋代）

乃翁壁立千仞余，乃翁摛章锦不如。
英风雅韵来无尽，川媚还复生明珠。
华堂宁无侍巾栉，娉婷试问谁空姝。
婵娟深锁人不见，忽惊清晓悬门弧。
闻是高秋生骥子，充闾喜气相萦纡。
大父大母顾之笑，乃翁再拜为亲娱。
公家余庆得英物，渥洼自有名家驹。
摩顶尚记前生误，堕地举手一笑俱。
夙习如斯定夙寤，少小便应传父书。
公卿衮衮自今始，行矣家庆端可图。
佳辰清樽来宾友，母爱子抱集坐隅。
臭味芝兰席上客，为公赞喜容歌呼。
我衰我倦毋多酌，老矣醉倒须人扶。
留取明年会汤饼，要看徐卿第二雏。
杏花书屋记
归有光（明代）

杏花书屋，余友周孺允所构读书之室也。孺允自言其先大夫玉岩公为御史，谪沅、湘时，尝梦居一室，室旁杏花烂漫，诸子读书其间，声琅然出户外。嘉靖初，起官陟宪使，乃从故居迁县之东门，今所居宅是也。公指其后隙地谓允曰：“他日当建一室，名之为杏花书屋，以志吾梦云。”

公后迁南京刑部右侍郎，不及归而没于金陵。孺允兄弟数见侵侮，不免有风雨飘摇之患。如是数年，始获安居。至嘉靖二十年，孺允葺公所居堂，因于园中构屋五楹，贮书万卷，以公所命名，揭之楣间，周环艺以花果竹木。方春时，杏花粲发，恍如公昔年梦中矣。而回思洞庭木叶、芳洲杜若之间，可谓觉之所见者妄而梦之所为者实矣。登其室，思其人，能不慨然矣乎！

昔唐人重进士科，士方登第时，则长安杏花盛开，故杏园之宴，以为盛事。今世试进士，亦当杏花时，而士之得第，多以梦见此花为前兆。此世俗不忘于荣名者为然。公以言事忤天子，间关岭海十馀年，所谓铁石心肠，于富贵之念灰灭尽矣；乃复以科名望其子孙。盖古昔君子，爱其国家，不独尽瘁其躬而已；至于其后，犹冀其世世享德而宣力于无穷也。夫公之所以为心者如此。

今去公之殁，曾几何时，向之所与同进者，一时富贵翕赫，其后有不知所在者。孺允兄弟虽蠖屈于时，而人方望其大用：而诸孙皆秀发，可以知《诗》《书》之泽也。《诗》曰：“自今以始，岁其有，君子有谷，贻孙子。于胥乐兮！”吾于周氏见之矣！
登寿沙楼和抑斋韵
李曾伯（宋代）

黄叶满林霜尚轻，蓼花披岸水犹生。
坐邀一段潇湘胜，元出钧陶手作成。
深院
葛起文（宋代）

深院人閒酒浅斟，日长帘幕自沉沉。
梅花可是因春瘦，洗雨梳风太不禁。
湖上醉中代诸妓寄严郎中
白居易（唐代）

笙歌杯酒正欢娱，忽忆仙郎望帝都。借问连宵直南省，

何如尽帝醉西湖。蛾眉别久心知否，鸡舌含多口厌无。

还有些些惆怅事，春来山路见蘼芜。
漳州白莲僧宗要见遗纸扇每扇各书一首
蔡襄（宋代）

武侯白羽麾三军，帐前甲马生风云。
怜君才地亦疏薄，相过书林至夜分。
游华藏此君亭
程俱（宋代）

山空木叶脱，霜露日已寒。萧萧岁寒子，劲气不可干。

下庇秋草根，上栖众鸟安。烟梢掠云汉，过者仰首观。

云何九衢罅，有此五亩宽。况当祇洹舍，永谢剪伐叹。

高人名此君，千载莫敢刊。岂同渭川封，肯污秦氏官。

鹓雏未来食，螟螣或见残。终然保常操，特立良独难。

我疑卞忠贞，铁石琐肺肝。遗骸寄此地，藏碧留馀丹。

精诚入毛发，化此千琅玕。见之发三叹，临风肃衣冠。
赐绯鱼
梅尧臣（宋代）

蹉跎四十七，腰间始悬鱼。
茜袍虽可贵，发短齿已疏。
儿女眼未识，竞来牵人裾。
不知外朝众，君恩惭有余。
寒流聚细文
佚名（唐代）

晓野方闲眺，横溪赏乱流。寒文趋浦急，圆折逐烟浮。

不谓飘疏雨，非关浴远鸥。观鱼鳞共细，间石影疑稠。

猎猎风泠夕，潺潺濑响秋。仙槎如共泛，天汉适淹留。
挽蔡晋如
晃冲之（宋代）

南部清笳咽，东门素旐飞。
如何一老没，不及二疏归。
宇宙那复见，死生从此远。
吾年未四十，已叹故人稀。
武昌怀古十咏·赤壁
白玉蟾（宋代）

不说江山笑老权，尽称造化戏曹瞒。
飞乌绕树孤回首，断戟沉曹怒激湍。
豪杰已随霜叶尽，兴亡尽付浪花翻。
画堂莫唱坡仙赋，战骨草中吟夜寒。
赠月心
方逢辰（宋代）

苍苔破屋生涯足，淡饭清汤梦寐安。
认得秀才穷快活，何须烦恼做军官。
郴江百咏并序·清淑堂
阮阅（宋代）

三仙一相有遗风，清淑谁言到此穷。
寄与郴阳忠信士，得名端合谢韩公。
赠何迪宗赴宝庆府照磨
金幼孜（明代）

群贤连茹喜遭逢，拜命联翩出九重。莫谓郡寮居幕属，极知节概秉清忠。

山城腊尽梅争发，水国春回雪正融。料想过家胜衣锦，乡闾款迓意偏浓。
不寐
李俊民（金朝）

露下中庭鹤睡惊，娟娟缺月照窗明。夜深读罢床头易，纸帐梅花梦不成。
玉鹅峰
黄畿（明代）

仙山藏翠宇，神女寄灵踪。螺黛长封藓，霓衣尽古松。

步随金线草，飞度玉鹅峰。知尔停鸾驭，瑶台第一重。
夹溪桃花盛开得野老邀酌
林豫吉（清代）

溪上桃花春自开，渔郎烟棹几时来。天留湖海吾为客，日静桑时此泛杯。

社鼓忽传江燕至，乡书犹阻塞鸿回。鹖冠野老行藏异，鸡黍殷勤去后猜。
仙船岩
刘边（宋代）

仙舟等奡汤，万仞架云表。
木石浑莫分，风雨能不朽。
恐因尧年水，艚櫂寄严实。
独胜夜壑藏，有力莫负走。
奈何苦海深，忍袖慈航手。
我俗逆灵源，乘槎间牛斗。
访因师而师适诣余两不相值
高启（明代）

我去寻幽院，师来访小园。
休信不相见，相见本无言。
金刚随机无尽颂 其三 离相寂灭分第十四
释印肃（宋代）

金佛曾忍辱，乐处岩庵宿。忽睹歌利王，将直拗作曲。
题榕湾别号
陈志敬（明代）

绿树屯云醾碧波，水云乡里寄吟窝。蝉鸣叶底声调瑟，鱼跃波间影弄梭。

拂石敲棋惊鹤梦，隔江呼酒听渔歌。醉来我有山阴兴，几欲移舟雪夜过。
感成 其二
了禅（清代）

未识乱离苦，先惊魂梦安。亲知存海内，孤立在江干。

恋敢轻三宿，斋难饱一餐。饥寒余领惯，蒿目泪空弹。
和曾谹父庚伏书怀六首
王洋（宋代）

申郎句法祖师意，取玉鉴山开混茫。
疏帘清簟半云雨，卧听天籁生虚凉。
辛春日词·内廷
晏殊（宋代）

朱户未闻迎彩燕，东郊先报舞云翘。
姜任盛德符青史，金屋千春奉圣朝。
偈颂一百四十二首 其一○五
释广闻（宋代）

写王公符，用商君令。师多鬼乱，药多病甚。
除夜
潘牥（宋代）

屈指头颅三十一，年时又见煮酴酥。
平生自谓妄男子，未死谁甘贱丈夫。
欢逐儿童烧竹爆，自拈秃笔写桃符。
梅花一笑须相领，莫道今吾非故吾。
得耿湋司法书因叙长安故友零落兵部…郑仓曹畅参军昆季
卢纶（唐代）

鬓似衰蓬心似灰，惊悲相集老相催。故友九泉留语别，

逐臣千里寄书来。尘容带病何堪问，泪眼逢秋不喜开。

幸接野居宜屣步，冀君清夜一申哀。
望君山二首 其二
徐时进（明代）

杜鹃何处血流殷，细逐溪声断续间。双袖数行游子泪，好凭流水到君山。
蝶
黄庚（元代）

随风粉翅太轻狂，夜宿花房春梦香。
栩栩不知身是梦，又将魂梦化蒙庄。
游香界寺诸胜 其四
弘历（清代）

归骑盘崎路，挈壶始报辰。前番频所历，一霎顿为新。

世事全无定，人情底是真。便开勤政扆，吉士细搜论。
过徐州洪至丰沛作
王冕（元代）

落月苍凉野色迷，过洪忽听五更鸡。
河流东海奔腾去，天近中原渐觉低。
败垒有基栖碧草，古台无石堕青泥。
汉家住处人能识，只在丰南沛水西。
玉烛新 宿九里关雨中不寐
周祖同（清代）

宵分天漠漠。又雨雨风风，客程偏恶。故山杜若。

添新涨、定有寻芳佳约。琴心瘦却，奈燕羽、音书难托。

料此际、无数飞红，春人正愁帘箔。

匆匆一夜萍踪，便酒冷关亭，响流林壑。戍楼画角，还添起、五点四更残柝。

灯花未落，怎恁地、声声萧索。无奈是、归梦安排，休思睡著。
缘识
宋太宗（宋代）

还元到即见真归，不是虚传羽化飞。
大道勿将闲设用，精修别化便忘机。
安排稳入龙宫内，变易终藏虎鼎威。
豁达乾坤神妙理，逍遥铅汞共相依。
玩蝶
葛天民（宋代）

粉翅来何许，春风卒未休。
众芳皆旧识，微雨是新愁。
斩舞围墙角，贪香缀蕊头。
与花俱不语，相可自风流。
百忧集行
杜甫（唐代）

忆年十五心尚孩，健如黄犊走复来。
庭前八月梨枣熟，一日上树能千回。
即今倏忽已五十，坐卧只多少行立。
强将笑语供主人，悲见生涯百忧集。
入门依旧四壁空，老妻睹我颜色同。
痴儿不知父子礼，叫怒索饭啼门东。
会真诗（郭修真）
云台峰女仙（唐代）

华岳无三尺，东瀛仅一杯。入云骑彩凤，歌舞上蓬莱。
送增城王广文归海南侍养 其一
成鹫（清代）

始以老亲求禄养，还因亲老乞归田。儒官出处关名教，忠孝如斯两得全。
句 其六
欧阳修（宋代）

秋花不落春花落，为报诗人子细看。
铁车路
洪繻（清代）

声轰轰，如霆雷，火炫炫，如流电。双轮日驭速催行，回头千里忽不见。

抵掌欲笑夸父迟，轮台一日周围遍。西人逞巧亦良危，颠踬往往艰一线。

我道带砺在河山，缒幽凿险山河变。自古众志方成城，不闻铁车与敌战。

又况劳民复伤财，民穷财尽滋内患。台湾千里如金瓯，浑沌凿死山灵颤。

有潦有流间其间，不能飞渡复中断。借问铁路何时成，请待天炉为炽炭。
偈颂二十五
释智遇（宋代）

一年有十二个月，每月一度团圆，
其余尽是缺。中间晦明出没，
太半有不见者。惟有今宵，
分外皎洁。无物堪比伦，
教我如何说。
渔村落照
赵蕃（宋代）

落日千山赤，平林一带青。
翁方卖鱼去，孤檝自横汀。
时中良弼茂元慎仪集水阁
刘子翚（宋代）

水色兼山影，漂摇小阁西。
风来幽啭活，雨过万红低。
炯炯杯中趣，喧喧枕裹学。
新年一声笑，四友在潭溪。
寄杨休文
李叔与（宋代）

溪园雪凝古梅枝，我逐归云子到时。交一臂间迟面见，乃千里外话心期。

人缘至此犹难合，天意其然欲对移。拟办瘦藤闻束担，有何山水未经诗。
道室雨中
李龏（金朝）

无事役长日，幽孱掩道房。雨蒸吟轴润，云滃药炉香。

黄蚁穿苔走，青蛇入竹藏。世缘抛似梦，还自觉凄凉。
送李逢原
梅尧臣（宋代）

祢衡负其才，沉没鹦鹉洲。
李白负其才，飘落沧江头。
後亦多效此，才薄空羁囚。
文章本济时，反不能自周。
吾尝戒吾曹，慎勿异尔流。
臧仓毁孟轲，桓魋迫圣丘。
虽云推之天，未免皇皇求。
吾今重子学，无力荐公侯。
行当思吾言，非教子佞柔。
听客话澶渊事
张耒（宋代）

忆昔胡来动河朔，渡河饮马吹胡角。
澶渊城下冰载车，边风胡胡千里余。
城上黄旗坐真主，夜遣六丁张猛弩。
雷惊电发一矢飞，横射胡酋贯车柱。
犬羊无踪大漠空，归来封禅告成功。
自是乾坤扶圣主，可能功业尽莱公。
颂证道歌·证道歌
释印肃（宋代）

我今解此如意珠，贫儿衣裹灿光辉。
行行到处不曾失，再逢亲友始无疑。
恭进理宗皇帝挽词
马廷鸾（宋代）

典学怀终始，熙明四十年。
立心天地厚，接统帝王前。
舄奕临雍礼，昭回赞道篇。
古今惟理大，尊号冠瑶编。
柳城寓怀
张志逊（明代）

浪迹金门岁几更，柳城侨寓独伤情。飘零远道思乡井，牢落馀生荷圣明。

万斛离愁何处写，五更残漏若为听。一家妻子团圆坐，愿学匡衡颂太平。
光武帝临淄劳耿弇
刘秀（两汉）

车驾至临淄自劳军，群臣大会。帝谓弇曰：“昔韩信破历下以开基，今将军攻祝阿以发迹，此皆齐之西界，功足相方。而韩信袭击已降，将军独拔勍敌，其功乃难于信也。又田横烹郦生，及田横降，高帝诏卫尉，不听为仇。张步前亦杀伏隆，若步来归命，吾当诏大司徒释其怨。又事尤相类也。将军前在南阳，建此大策，常以为落落难合，有志者事竟成也。”
次韵知县兄秋怀三首
苏泂（宋代）

便腹应难饱以书，今年田谷未宽纾。
朋从相过无祗待，自起园中摘我蔬。
秦州杂诗二十首·其十二
杜甫（唐代）

山头南郭寺，水号北流泉。
老树空庭得，清渠一邑传。
秋花危石底，晚景卧钟边。
俯仰悲身世，溪风为飒然。
童丱须知 酒醴八篇 其一
史浩（宋代）

欢欣歌饮皆从欠，乐极悲哀自此生。不见古人成礼处，主宾百拜只三行。
福应山 其二
杨崇（宋代）

醉后愁生任数奇，僧窗借梦入新诗。觉来著意寻桃李，除了春风总不知。
瘿木樽
刘敞（宋代）

先民任天真，吾得见其器。其器云如何，盖若刳木类。

不戕生以戚，不伤材以蔽。不以远见遗，不以枯见弃。

因其无用姿，授以有用意。取彼自然象，廓此闳然制。

岂无彫磨工，不欲败淳粹。岂无青黄文，不欲增巧伪。

其高岂无盖，不设簋簠制。其下岂无舟，不著鸡鸟丽。

任真肆穫落，肯慕金玉贵。儿童诮敦朴，妇女惊丑异。

岂若轻薄子，形容混兹世。矜愚以相高，饰貌以自喜。

淳风陷衰薄，古道丧简易。自非窊樽民，慎勿同一醉。
雨中花慢（春日旅况）
刘褒（宋代）

缥蒂缃枝，玉叶翡英，百梢争赴春忙。正雨后、蜂黏落絮，燕扑晴香。遗策谁家荡子，唾花何处新新妆。想流红有恨，拾翠无心，往事凄凉。

春愁如海，客思翻空，带围只看东阳。更那堪、玉笙度曲，翠羽传觞。红泪不胜闺怨，白云应老他乡。梦回羁枕，风惊庭树，月在西厢。
偕彦山从子游卧樟楼观古樟循城闉访春草池次日由谢客岩登舟即以留别 其一
朱葵之（清代）

古樟卧城闉，根内枝撑外。有如蟠曲龙，垂首作偃盖。

四出纷鳞蟠，濛濛俯苍霭。一楼介其间，拥之若旌旆。

想当城未营，枝叶靡有艾。自从鼛鼓兴，束缚苦无柰。

正气养天和，内心轶尘壒。虽呈褦襶形，蟠鲜斧斤害。

亭亭泰岱松，簇簇孔堂桧。彼势何郁葱，尔形鲜聊赖。

南瞻海似杯，西望江如带。何当化龙飞，甘霖洒滂沛。
赠庸斋
刘克庄（宋代）

挟策端平偶见遗，不旋踵已遇嘉熙。
虽闻栖楚叩墀语，不见阳城伏合时。
下殿君能和富范，上房吾愿让夷夔。
或疑廉蔺曾相避，知两翁心更有谁。
和李校书新题乐府十二首。五弦弹
元稹（唐代）

赵璧五弦弹徵调，徵声巉绝何清峭。辞雄皓鹤警露啼，

失子哀猿绕林啸。风入春松正凌乱，莺含晓舌怜娇妙。

呜呜暗溜咽冰泉，杀杀霜刀涩寒鞘。促节频催渐繁拨，

珠幢斗绝金铃掉。千靫鸣镝发胡弓，万片清球击虞庙。

众乐虽同第一部，德宗皇帝常偏召。旬休节假暂归来，

一声狂杀长安少。主第侯家最难见，挼歌按曲皆承诏。

水精帘外教贵嫔，玳瑁筵心伴中要。臣有五贤非此弦，

或在拘囚或屠钓。一贤得进胜累百，两贤得进同周召。

三贤事汉灭暴强，四贤镇岳宁边徼。五贤并用调五常，

五常既叙三光耀。赵璧五弦非此贤，九九何劳设庭燎。
登雨花台
刘文炤（清代）

黄叶萧萧眼倦开，北风吹客上高台。千秋王气朝云散，万里边声塞雁来。

旧苑荒榛多牧马，青山落日独衔杯。不须更下新亭泪，晋代园陵已劫灰。
写竹赠李长公歌
徐渭（明代）

山人写竹略形似，只取叶底潇潇意。
譬如影里看丛梢，那得分明成个字。
公子远从辽东来，宝刀向人拔不开。
昨朝大战平虏堡，血冷辘轳连鞘埋。
平虏之战非常敌，御史几为胡马及。
有如大酋之首不落公子刀，带胄诸君便是去秋阮游击。
不死虏手死汉法，败者合死胜合优。
公子何事常忧愁，一言未了一叹息，双袖那禁双泪流。
却言阿翁经百战，箭镞刀锋密如霰。
幸余兄弟两三人，眼见家丁百无半。
往往弯弓上马鞍，但有生去无生还。
只今金玉光腰带，终是铜瓶坠井幹。
兼之阿翁不敢说，曾经千里空胡穴。
武人谁是百足虫，世事全凭三寸笔。
山人听罢公子言，一虱攻腰手漫扪。
欲答一言无可答，只写寒梢卷赠君。
同朝天宫道士朝回口号（二首）
蒲庵禅师（明代）

羽仙飞佩晓冷风，禅子金皃映日红。
共祝太平朝帝阙，蓬莱兜率五云中。
云龙山观烧得云字
苏轼（宋代）

丁女真水妃，寒山便火耘。
陨霜知已杀，坯户听初焚。
束缊方熠知，敲石俄氤氲。
落点甘泉烽，横烟楚塞氛。
穷蛇上乔木，潜蛟蹑浮云。
惊飞堕伤雁，狂走迷痴麏。
谷蛰起蜩燕，山妖窜夔羵。
野竹爆哀声，幽桂飘冤芬。
悲同秋照蟹，快若夏燎蚊。
火牛入燕垒，燧象奔吴军。
崩腾井陉口，万马皆朱幩。
摇曳骊山阴，诸姨烂红裙。
方随长风卷，忽值绝涧分。
我本山中人，习见匪独闻。
偶従二三子，来访张隐君。
君家亦何有，物象移朝曛。
把酒看飞烬，空庭落缤纷。
行观农事起，畦垅如缬纹。
细雨发春颖，严霜倒秋蕡。
始知一炬力，洗尽狐兔群。
秋风曲三首 其二
江洪（南北朝）

孀妇悲四时，况在秋闺内。凄叶留晚蝉，虚庭吐寒菜。
古乐府 度关山
张载（魏晋）

度关山，循九州，省耕宽徭询明幽。人为贵兮，哀我人斯敢予休。
登絅卿弟东楼
张羽（凤举）（明代）

南风送花雨，携客上东楼。迟景兹多暇，微凉兼似秋。

云空吴望阔，草绿楚骚留。眷此连枝会，高吟愧昔游。
赠东塔玙老
刘克庄（宋代）

南寺上人禅学苦，东冈老子法筵开。
遥知大设伊蒲供，送汝挑包去捞斋。
秋游雁荡道中
杜范（宋代）

遥睇前峰已出奇，从今便合办新诗。
山灵似是知予意，拥翠来迎步步移。
偈颂七十一首
释了惠（宋代）

五月端午令节，艾人苦痛不彻。
可怜病有膏肓，又被邪神所惑。
撞著太上老君，也是赤口白舌。
山僧反覆思量，别无仙方秘诀。
如今抑不得已，只将就渠身上打劫。
螗啼岭
韦骧（宋代）

臲卼肩舆半侧身，嵚岖石磴但无尘。山行从隶难成列，路转前无却向人。

更瞰江潭尤觉险，独怜桃李解妆春。他时跃马康庄稳，莫忘攲危蹙頞频。
寄题成都张宰压云楼二绝
洪咨夔（宋代）

清霜戒晓日将出，急雨报晴云乍开。
庭下簿书浑引却，独揩双眼上楼来。
偈颂一百零九首 其三十五
释可湘（宋代）

多处添，少处减。家常用度，文不加点。
再赠一首
刘克庄（宋代）

药囊价重百车渠，肯受村翁折简呼。
失喜迎君瞻紫气，必能为我索玄珠。
晨兴舐鼎尝残药，夕暝吹灯据槁梧。
乞取刀圭补精髓，天公岂忍瞎癯儒。
再赠谢高士得之
释居简（宋代）

我曲非俗音，亦非正始音。阒然洞遗响，万籁俱为瘖。

有弦不足弹，无弦不足寻。与之俱浮沈，适以写我心。

谢郎介洁弥明操，结喉深目苍髯槁。刘生侯喜不相逢，弗联石鼎歌南风。

援琴速我城南道，为我从头写怀抱。不是山林同苦心，更有阿谁弹得到。

曲终月堕仍反闻，欲弹不弹心自论。小俟茶甘回齿颊，唤起胎仙舞三叠。
于生高冈以早春九日初度赋赠二章
胡应麟（明代）

东来紫气绕华筵，玉舄飘飖大海𤲬。九叶蓂舒元旦后，千秋桃熟早春前。

驰心高密谈兵夜，屈指重华谒帝年。试问嘉名悬锡处，桑弧晴色广陵悬。
同赋梅花十二题·水边
王铚（宋代）

雪后溶溶嫩水通，满枝烟雨暗春风。
试看照影横斜处，浑似靓妆清镜中。
吴氏家藏十三银凿落歌为蔚洲赋
汪士慎（清代）

东城雅会延陵家，丹黄绕座开秋花。宾朋半是南帆客，筼筜影里浮流霞。

酒酣主人兴复作，呼取盘盂重劝酌。明镫闪闪古匣开，著手光流银凿落。

银凿落，十有三。记得先世觞宾客，一觞一咏恣欢谈。

到今岁月留传久，世世珍藏胜琼玖。玉壶酒满泻红云，香沃芙蓉光在手。

或为彝鼎形，或作云雷象，玲珑花卉各逞妍，玉斝素磁同雅赏。

一饮再饮客颜丹，长歌短歌如狂澜。玉山欲倒金樽翻，花阴月色移栏干。
南歌子
郭应祥（宋代）

生世逢端午，齐头五十番。一番须作一般看。又听竞船箫鼓、沸江干。

不用丝缠臂，休将艾插门。及时蒲黍漫登盘。只恐岁华催促、鬓毛斑。
感事
陆游（宋代）

渭上昼昏吹战尘，横戈慷慨欲忘身。
东归却作渔村老，自误青春不怨人。
寄题广州田谏议颐堂
余靖（宋代）

退食公堂暇，应无俗虑侵。
帘开双燕外，吏散百花阴。
海域逍遥境，荣途淡泊心。
政成先养正，惠爱及民深。
浣溪沙
陈师道（宋代）

暮叶朝花种种陈。三秋作意向诗人。安排云雨要新清

随意且须追去马，轻衫从使著行尘。晚窗谁念一愁新。
寒食日龙友于旦招集归愚书屋感旧述怀用昌黎寒食出游韵
张锡祚（清代）

一百五日倏复来，群阴尽剥阳气盛。惠风出谷云雾开，霁色花光共辉映。

病夫寂寞卧蓬蒿，囊空莫与繁华竞。忽逢朋辈遣长须，招我城南共游咏。

林塘历尽入溪湾，到门始觉日影正。满堂豪翰笔不停，猛气纷纭鼓已更。

曹郐浅陋真小邦，曷敢与抗惟禀命。忆昔横山有遗老，海内独司《骚》《雅》柄。

良辰燕赏集嘉宾，泉流风发交相庆。当时岂有文雅飞，但期不失门人敬。

诗坛十载沦荒芜，墓门草塞音容夐。荒郊茅屋昼闭门，得句欣欣谓予圣。

那堪畏友今盈前，陈刘应徐四座并。怵心刿目岂人工，文章窈渺出天性。

洪涛初过澄波鲜，平坡未尽奇峰横。诸公才调皆掞天，如予只合遐荒迸。

奈何并辔得联镳，好丑妍媸同一镜。雕虫小技不足豪，正变源流那能政？

由来天物忌刻削，万事终须蓄馀劲。日斜投笔酌深杯，束手高斋听号令。
赵仲缜梅川
韩元吉（宋代）

堂前面群山，堂下俯流水。
扬雄一区宅，岁晚休在此。
将无山水一，更为风物美。
城隅三家渡，华屋照清泚。
举手招梅仙，低头叫陆子。
前松后梧竹，左桂右兰芷。
江花漾茶瓯，岩树排棐几。
客来索无有，樽酒间图史。
不作隐士庐，合号君子里。
吾人天潢秀，时至当决起。
饱餐南岳芋，閒曳东郭履。
山名不负侬，因之得名字。
弹垸坷前卜，问舍真早计。
笑杀陶渊明，酒资良未遂。
月夜二首 其一
刘敞（宋代）

月出浮云尽，风生中夜清。星辰竞摇动，河汉湛虚明。

老树稀疏影，惊禽断续声。秋怀先已乱，蟋蟀更宵征。
水龙吟·登邯郸丛台
王恽（元代）

春风赵国台荒，月明几照苕华梦。纵亡横破，西山留在，翠鬟烟拥。剑履三千，平原池馆，谁家耕垅。甚千年事往，野花双塔，依然是，骚人咏。
还忆张陈继起，信侯王、本来无种。乾坤万里，中原自古，几多麟凤。一寸囊锥，初无铦颖，也沾时用。对残灯影淡，黄粱饭了，听征车动。
北客
杨雯（宋代）

北客相催发，一日举千帆。
遥怜庾开府，岁晚望江南。
庚辰三月上旬登白门闲望
陈师道（宋代）

昔别子未仕，人言诗有神。
预知河岭阻，不作往来频。
剩喜今犹学，须知禄为亲。
五陵花满眼，作意莫禁春。
人日游城东晚饭陈仲思茅亭分韵得香字
张栻（宋代）

绝怜梅事晚，与客到林塘。
瓦碗村醪酽，杯羹野菜香。
旧游看壁字，新岁尚他乡。
一笑俱真率，悠然意未央。
新昌道中 其一
齐召南（清代）

窈窕溪山画不如，行游况值雁来初。霜前陇色开茅屋，烟外春声度笋舆。

竹笕引泉分雪灌，麦畦梯壁带云锄。刘门道是刘郎宅，风物真疑汉代余。
归自西关有作简余率公钞使
戴表元（宋代）

白发微官小祝同，也随年少踏春风。
乡心几夜马生角，世味一时龟脱筒。
红旆戍楼花整整，缘莎溪路水茸茸。
归来健羡余公子，卷帙如山一览空。
谢公亭·盖谢脁范云之所游
李白（唐代）

谢亭离别处，风景每生愁。
客散青天月，山空碧水流。
池花春映日，窗竹夜鸣秋。
今古一相接，长歌怀旧游。
送徐正时归浦城
曹勋（宋代）

徐子志义士，触热如探汤。
远从南浦来，访我存与亡。
语兼琼瑶南，气回兰蕙芳。
炎云正烁石，怀抱为清凉。
顾予岩壑姿，小筑台山傍。
儿辈杂编氓，荆扉绕松篁。
感公久留兹，语离势中肠。
行行括苍道，念此山路长。
公怀武夷春，复多知见香。
青云勉震耀，宜近天汉光。
草堂不道远，时寄烟苍茫。
次公济精舍韵
朱熹（宋代）

一室空山里，纤尘迥莫侵。若非同臭味，谁肯远过临。

健策凌丹壑，清诗动玉琴。溪边一回首，平地足崎嵚。
太上皇帝合端午帖子词
汪应辰（宋代）

冷泉堂上湖山胜，聚景园中草木芳。
万物欣欣供燕乐，自然祥暑变清凉。
再答吴仲登三绝
释宝昙（宋代）

屈指何人共此行，凉风佳月可怜生。
天教两足为吾用，城市山林勿与争。
次韵谢程帅复游习池见寄二首
陈造（宋代）

名园壮观还前日，禊事追游可后时。
试问绣筵张绿野，何如诗客到昆池。
绮罗香外莺偷眼，花柳稀间鸟哢儿。
定许此民同此乐，春城无处不嬉嬉。
伯闻宗侯招饯即席赋别
邓云霄（明代）

兽炭兰肴酒复清，异乡同调最关情。谁怜品竹弹丝夜？已奏离鸾别鹤声。

向暖南枝思庾岭，怀人北斗指秦城。贤书近日多龙种，叹息王孙滞旧京。
绀碧
张耒（宋代）

绀碧遥空秋意生，深檐当午暑风清。
老翁睡起支颐坐，初听新蝉第一声。
题襄阳米芾祠
黄庭坚（宋代）

千峰映碧湘，真叟此中藏，饭不著石吃，眉应似发长。
枫梩搘酒瓮，鸐风落琴床。
强效忘机者，斯人尚未忘。
万里莓苔地，不见驱驰踪。
唯开文字窗，时写日月容。
竹韵漫萧屑，草花徒织茸。
披霜入众木，独自识青松
仲冬
范汭（明代）

仲冬之交气不齐，桃花李花开满溪。
行人认是二三月，只少黄鹂枝上啼。
归城中再用前韵
邵雍（宋代）

初秋微雨造轻寒，倚遍东岑阁上栏。
不谓是时烟霭里，松斋人作画图看。
上知郡承议
郑侠（宋代）

于乐之性长自赊，世物莫得而榛芜。
阴阳变化在舒惨，千里岂足劳建除。
忆昔僭侈擅一隅，琼宫贝阙妆金珠。
穷奢极麾相倾夺，所不可道矧可书。
天清地宁圣神出，荡荡一化浑太虚。
颓基故址尽荒草，往往狐兔来争居。
鱼书虎符若邮传，几人到此图安舒。
谭公贤明大国后，宝璞岂肯雕璠玙。
拂除荒秽出夷旷，茨茅墩瓦从古初。
壁书齐丘俭化论，譬如论海先河渠。
千古兴亡一端梦，逍遥巾氅日裕如。
有客登亭见施设，笑杀琐琐夸瀛壶。
尚阳堡即事 其二
季开生（清代）

凿冰十丈得泉归，却望千峰白雪围。海岸渔樵生计浅，天涯亲旧过从稀。

顽山入屋霜连枕，秃树当门月上衣。穷旅不堪儿女怨，夜添松火敌寒威。
过峡江悼自从叔二绝 其一
郭之奇（明代）

当年江峡醉扁舟，击楫同歌万里流。三载家山人物变，不堪此地独回头。
送师说兄弟西归
沈辽（宋代）

逍遥卧山馆，久已谢劳生。春和不与较，安得驻君行。

昔会殊可乐，今归岂忘情。所乐去如扫，有情纷若萦。

引领望河桥，双舟鲜且轻。扬州看红药，雎边弄朱樱。

频羡君此游，梦寐过吴城。谁知一感别，聊复乱吾清。
答齐次见先生
张五典（明代）

仙翁家天台，石梁作飞渡。俯看人间世，风烟万壑注。

快作瀛洲谈，流传金石赋。道书续秘牒，艺林重掌故。

偶辍谷口耕，来踏江东路。相逢湖海上，论衡乞谈助。

挥麈通往复，拈笔随例疏。我固方隅见，记忆少脱误。

昆明飞石鲸，甘泉雕玉树。燕游罢曲江，陂陀凿杜固。

山川初无改，今古亦旦暮。惭称悬河口，奉补《水经注》。
别濠上
郭祥正（宋代）

自得庄生乐，观鱼近碧濠。触萍时鼓鬣，防饵不投刀。

柳挹春风静，鸥眠夜月高。舍旃吾有适，沧海钓鲸鳌。
次韵林公晔见赠
李弥逊（宋代）

思君一日可当期，敢意琼瑶手自贻。
华发乍回千里梦，白眉重见十年知。
惊人句好供行乐，遣客怀宽欲坐驰。
肯斸云根同我老，賸留觞咏醉花时。
奉和龟翁送别
刘学箕（宋代）

为说吟边事，曾陪讌笑频。
自惭无韵者，敢对有名人。
雨洗秦山晓，波明镜水春。
匆匆还别去，芳草正如茵。
鬲溪梅令 僧院早梅一花先放
陈洵（清代）

峭香不许闹蜂闻。未来春。记得相逢如梦、作梨云。

浪吟千树身。

相时一点见花真。掩孤颦。漫想明朝花在、客愁新。

半妆浑绝伦。
颂古十首
释法薰（宋代）

冬来底事要商量，向道京师出大黄。
多少病猫餐死鼠，日中抬首眼无光。
偕友人游上方南禅
吕陶（宋代）

出郭行行数里村，石梯盘曲到禅门。亭开高槛侵山脚，水过方池断竹根。

城市尘埃终日远，烟岚气象四时存。约公乘兴重来此，延纳清风尽一樽。
晓起 其二
陈浩（清代）

菱歌断续唱新晴，江草青青江水平。桃叶低迷烟外渡，杨枝婉水曲中情。

红衣媚客汀花丽，绿黛当窗岫影横。拟向扬州买明月，最销魂处是箫声。
景阳钟二首
刘子翚（宋代）

一刀残月淡觚棱，遥望林梢晓色升。
寂寞小帘风露冷，玉盆脂水已生冰。
报师恩 继重阳韵
马钰（金朝）

今朝跪领本师诗。秘密玄机喜得知。勘破万缘忘假相，涤除六欲起真慈。男婚女嫁休心日，意灭情忘舍俗时。恭从吾师云水去，将来决定到天
鹧鸪天 其二
赵可（宋代）

十顷平波溢岸青。草香沙暖水云晴。轻衫短帽垂杨里，楚酒相看别有情。

挥彩笔，倒银瓶。花枝照眼句还成。老来旋减金钗兴，回施春光与后生。
禅人写真求赞
释正觉（宋代）

眉棱棱，眼烱烱。
自爱情閒，人嫌面冷。
片云出岫之心，孤月濯潭之影。
绝怜百亿分身，恰满三千化境。
植兰堂为仇克明
张宁（明代）

林下深期日共忘，年来移植近中堂。清霜入佩幽怀远，落日援琴古意长。

剩有高风存九畹，更无馀物示诸郎。太平时节人文好，非是閒居览众芳。
途中逢孙辂因得李频消息
方干（唐代）

灞上寒仍在，柔条亦自新。山河虽度腊，雨雪未知春。

正忆同袍者，堪逢共国人。衔杯益无语，与尔转相亲。
忆旧游 饮向山草堂，赠周雨邭
沈皞日（清代）

向瓦官寺后，半亩松阴，几曲横塘。花露冈前路，有疏烟淡柳，碧塘茅堂。

海榴蜀葵交映，甃石抱回廊。好割韭羹鱼，帘钩小卷，散发飞觞。

开窗。临渌水，正梅子黄时，微雨苔荒。鹤背天风冷，看药炉丹气，衣袖生香。

同是上清沦谪，一醉记归航。问何处笙吹，空台昨夜栖凤凰。
洛阳春赠刘李二宾客（齐梁格）
白居易（唐代）

水南冠盖地，城东桃李园。雪消洛阳堰，春入永通门。

淑景方霭霭，游人稍喧喧。年丰酒浆贱，日晏歌吹繁。

中有老朝客，华发映朱轩。从容三两人，藉草开一尊。

尊前春可惜，身外事勿论。明日期何处，杏花游赵村。
和河鲀
赵希逢（宋代）

杨花飞处贱鱼虾，蕨已抽拳韭迸芽。此日河鲀真剑腹，生风谷虎浪磨牙。

品题不在八珍数，甘美从今众口誇。一死分明非为国，罪诚由己不关他。
次韵鲜于伯几秋怀长句
方回（元代）

踰燕涉漠将十霜，西风满眼榆林黄。时逢北客话围场，鞍马意气犹扬扬。

骆驼红乳蒲萄酒，袒割一醉千百觞。君今病痁卧南方，掉头不顾尚书郎。

紫阳山人饿欲死，江湖一壑秋田伤。哀歌相和意惨怆，夜视宇宙何茫茫。
敷水卢校书
黄滔（唐代）

九霄无诏下，何事近清尘。宅带松萝僻，日唯猿鸟亲。

吟高仙掌月，期有洞庭人。莫问烟霞句，悬知见岳神。
重宿芳草渡
艾性夫（元代）

曾卧江楼听雨声，萧疏又似送归程。
正如老马倦行路，忽有鹁姑啼晚晴。
绕屋种花春烂漫，隔窗无树月分明。
苍头不管人眠熟，连报严城打五更。
八月十四夜
孙复（宋代）

银汉无声露暗垂，玉蟾初上欲圆时。
清樽素瑟宜先赏，明夜阴晴不可知。
山门六题寄圣俞 山门
张献民（宋代）

无路可通文脊隈，山腰大辟门崔嵬。若非天地功破裂，定是鬼神力凿开。

浑浑旁撑苍壁立，空空直贯清风来。祇应便彻仙源去，愿蹑飞云到玉台。
寄林谦之
黄公度（宋代）

冰壶玉麈逼人寒，忽漫过逢豁肺肝。
千载有人扶古道，一时倾盖尽儒冠。
不妨我辈诗肠在，要取他年酒量宽。
万卷白头成底事，贩屠之辈任艰难。
品令
方千里（宋代）

露晞烟静。寂寥转、梧桐寒影。天际历历征鸿近。被风吹散，声断际行阵。

秋思客怀多少恨。谩厌厌谁问。晕残兰＿香消印。梦魂长定。愁伴更筹尽。
同舍再约赏梅用前韵
王十朋（宋代）

梅溪野人真野哉，老眼长为寒梅开。朅来西湖探春色，濡毫一洗匈襟埃。

却将梅花比和靖，花与人物俱奇魁。同行二十五佳客，一一尽是离骚才。

新诗一出花价长，糠秕桃李奴玫瑰。湖山已槁处士骨，风月未厌吾侪来。

欣闻好事约重赏，准拟餐玉尝春杯。预办长笺收白雪，载取十里清香回。
东坡笠屐图
张昱（元代）

从来泾渭不同波，得贬黎中幸已多。莫把丹青论笠屐，文章千载一东坡。
警幻仙姑赋
曹雪芹（清代）

歌音未息，早见那边走出个美人来，翩跹袅娜，与凡人大不相人。有赋为证：

方离柳坞，乍出花房。但行处，鸟惊庭树；将到时，影度回廊。仙袂乍飘兮，闻麝兰之馥郁；荷衣欲动兮，听环佩之铿锵。靥笑春桃兮，云髻堆翠；唇绽樱颗兮，榴齿含香。纤腰之楚楚兮，风回雪舞；珠翠之辉辉兮，满额鹅黄。出没花间兮，宜嗔宜喜；徘徊池上兮，若飞若扬。蛾眉欲颦兮，将言而未语；莲步乍移兮，欲止而仍行。羡美人之良质兮，冰清玉润，慕美人之华服兮，闪烁文章。爱美人之容貌兮，香培玉篆；比美人之态度兮，凤翥龙翔。其素若何？春梅绽雪；其洁若何？秋蕙披霜；其静若何？松生空谷；其艳若何？霞映澄塘；其文若何？龙游曲沼；其神若何？月射寒江。应惭西子，实愧王嫱。生于孰地，降自何方？若非宴罢归来，瑶池不二；应定吹箫引去，紫府无双者也。
昨日极暑今日极寒
张孝祥（宋代）

昨日火流金，今日风折胶。昨著綀布衣，今衣弊缊袍。

赤帝与玄冥，凛凛隔一宵。聊将拥炉适，换此挥箑劳。

冰炭欲盈怀，炎凉不崇朝。幻生过隙驹，是身九牛毛。

等是一寒暑，胡为自诙嘲。万法从心生，心静境亦消。

悟此本来无，絺绤同狐貂。还当隐吾几，试听万窍号。
东风第一枝·倾国倾城
吴文英（宋代）

倾国倾城，非花非雾，春风十里独步。胜如西子妖绕，更比太真澹泞。铅华不御。漫道有、巫山洛浦。似恁地、标格无双，镇锁画楼深处。
曾被风、容易送去。曾被月、等闲留住。似花翻使花羞，似柳任从柳妒。不教歌舞。恐化作、彩云轻举。信下蔡、阳城俱迷，看取宋玉词赋。
吊曹监
李洞（唐代）

宅上愁云吹不散，桂林诗骨葬云根。满楼山色供邻里，

一洞松声付子孙。甘露施衣封泪点，秘书取集印苔痕。

吟魂醉魄归何处，御水呜呜夜绕门。
自大乘将游汤泉道中
李之仪（宋代）

迢迢山路永，漠漠晓风昏。雨歇鸠呼妇，年丰稻有孙。

旅怀悲暮齿，野饭寄前村。只恐今宵梦，凭谁续断魂。
偈颂六十五首
释普济（宋代）

一新一旧，嘉熙淳佑。
皇天大历，岁在辛丑。
诗一首
张表臣（宋代）

射飞何必捐金弹，抵鹊虚烦用夜光。
切玉昆吾宁刺豕，断蛟干越岂刲羊。
题洗砚鱼吞墨图
蔡廷兰（清代）

小池清影静窥鱼，正值儿童洗砚初。墨汁三升凭唼喋，烟云一片任吹嘘。

藏胸可是同乌鲗，部腹空知有素书。待看飞腾瀛海去，荣光五色喷何如。
梦鹤轩为殷之秀赋
袁华（明代）

琳宫肃弘敞，华馆通曲密。萝月白纷纷，竹风清瑟瑟。

至人本无梦，恬澹志专一。颀然羽衣仙，胡造规中室。

同作钧天游，飞行周八极。蝶化漆园吏，蚁聚槐安国。

斯理倘能求，至道谅可得。
方丘生隐居玄洲题曰小蓬莱
陈谟（明代）

玄洲故是小蓬莱，鳌背烟消五色开。月鼎云中分药送，蓬头海外寄书来。

晴沙金屑眠龙子，芝草瑶芳养鹤胎。已办游山青竹杖，还能酌我紫霞杯。
晚寒题水仙花并湖山三首
杨万里（宋代）

水面无风也自寒，船门已幕更深关。
莫将若下三杯酒，慱与湖边几点山。
诗二首
赵与时（宋代）

粲粲香秔雪不如，新菘况复满杯盂。
侯门肉食纷纷是，有此清奇风味无。
哭叶柘山
王镃（宋代）

两肩山耸梅花瘦，戒饮心斋要独清。学得晋人文更古，写如唐帖草尤精。

青衫命欠生前贵，白发诗香死后名。魂共灵华应不散，随仙诏到五云城。
玉花骢
李彭（宋代）

杜陵绝唱骢马行，想见蹑云喷玉声。龙眠貌出姿态横，香罗覆背红汗透。

如行沙苑秋风瘦，我羹芋魁乃饭豆。不爱金羁如此骢，深云一坞住山翁，朝霞入颊常暾红。
王半塘世丈枉和爰叠前韵五首 其五
徐绍基（清代）

玄亭问字是翱翔，小草深沾湛露瀼。他日来游循故道，梦魂犹说郑公乡。
雨后海棠
谢翱（宋代）

春光摇摇一万里，野粉残英空蜀水。天人愁湿红锦窠，万里移根泪如洗。

苍苔裹枝雪堕地，雨中闻有西南使。化为黄鹄凌空青，开时衔花落衔子。

绿章青简下蓬莱，滞魄游魂恨未已。至今鹦鹉啼猩红，不随明月葬空中。
上延帅沈内翰
李复（宋代）

荣路回翔简帝衷，坐烦谈笑静西戎。
金銮学士承新诏，乌垒将军有古风。
关塞星烽葱岭远，尘沙毳幕贺兰空。
平时未便知颇牧，今日亲逢出禁中。
送章学士知湖州
刘攽（宋代）

昔贤为亲屈小官，使君专城情更欢。连山大湖水凝碧，高盖驷马车涂丹。

綵衣儿戏养颜色，箬酒宾宴罗杯盘。吴兴钓碣亦可羡，怅望从事空南冠。
荆山
汪广洋（明代）

荆山有玉名天下，玉去山存县治幽。九涧直从松顶落，八河旁绕石根流。

椒花委路东风歇，云气弥空紫盖浮。兵后可伤民物尽，几家星散住林陬。
三寓返照庵用前韵
王寂（南北朝）

梁上遗经古硬黄，前身僧永后僧房。葛洪泽畔中秋月，此夕相逢话更长。
和兖弟与梁况之学士同作四绝句·右呈况之常
苏颂（宋代）

偶陪嘉约出重闉，自觉超然隔世尘。
若欲遍游山下寺，直须经岁驻征轮。
题故大学士蒋廷锡仿项圣谟摹韩滉五牛图仍用题韩滉画韵 其一
弘历（清代）

摹本重临退食閒，晋公真迹企思间。石渠今日同收取，考牧从知稼穑艰。
偈六首
释慧勤（宋代）

日日日西沉，日日日东上。
若欲学菩提，但看此模样。
独孤桧
俞德邻（宋代）

烈帝祠中独孤桧，郁郁亭亭一车盖。根盘九地蛰蛟螭，干耸层霄浮霮䨴。

朔风赑屃尘昼昏，炎炎讹火连空燔。一蛇腾骧赤帝子，将军舌腭空惊反。

天愁地泣鬼神怒，元绪老桑哀莫诉。斤斧侵寻岁月枯，寂寞半心承雨露。
次赵篷窗岁莫
杨公远（宋代）

人间历日又天颁，造化推移岂暂閒。
春到却添诗思好，年高何惜鬓毛斑。
非干已事慵开口，不受人情免厚颜。
试问近来知我者，梅花之外只青山。
好事近·马首望青山
纳兰性德（清代）

马首望青山，零落繁华如此。再向断烟衰草，认藓碑题字。
休寻折戟话当年，只洒悲秋泪。斜日十三陵下，过新丰猎骑。
大雨宿仰山翌旦骤霁混融云无乃开仰山之云乎出山道中作此寄混融
范成大（宋代）

谁开大仰云，此岂吾力及。日光千丈毫，弹指众峰立。

衡山捲阴气，海市发冬蛰。韩苏两枯鱼，出语自濡湿。

人厄与天穷，底用苦封执。但喜拄杖俊，仍欣芒屩涩。

向来三尺泥，有足似羁絷。龙渊古桥皴，獭径寒溜泣。

春浅山容瘦，风饕涧声急。一箪寄前村，野蔌旋收拾。

猫头髡笋尖，雀舌剥茶粒。土毛冠江西，斗酒况可挹。

聊同一笑粲，缓赋百忧集。
览晋史（张翰思吴中鲈鲙莼羹）
罗隐（唐代）

齐王僚属好男儿，偶觅东归便得归。满目路岐抛似梦，

一船风雨去如飞。盘擎紫线莼初熟，箸拨红丝鲙正肥。

惆怅途中无限事，与君千载两忘机。
圉城偶作
罗隐（唐代）

东望陈留日欲曛，每因刀笔想夫君。

自从郭泰碑铭后，只见黄金不见文。
送王季嘉赴湖南漕司主管官
陆游（宋代）

它人作陵邑，榜笞朝暮急；王子乃不然，袖手万事集。
它人西入都，竞裁丞相书；王子掉头去，长沙万里余。
问子谋身无乃左，凛如霜松姿磊砢。
屈原贾谊死有灵，计此两人心独可。
次前韵似云岫
陈著（宋代）

一帘云影隔尘埃，小小禅心为客开。
坐久不知风雨恶，柏炉香里话诗来。
赞文公朱先渊像
陈宓（宋代）

貌温而严，德刚而粹。
春融秋肃，渊澄岳峙。
道光二程，识高百氏。
渊遇明时，进难退易。
天假之间，斯文大备。
伟哉夫子，教垂万祀。
夷陵郡内叙别
杨衡（唐代）

礼娶嗣明德，同牢夙所钦。况蒙生死契，岂顾蓬蒿心。

雁币任野生，恩爱缘义深。同声若鼓瑟，合韵似鸣琴。

将迓空未立，就赘意难任。皎月托言誓，沧波信浮沉。

荆台理晨辙，巫渚疑宵襟。悯悯百虑起，回回万恨深。

候更促徒侣，先晓彻夜禽。灯彩凝寒风，蝉思噪密林。

留念同心带，赠远芙蓉簪。抚怀极投漆，感物重黄金。

分鸾岂遐阻，别剑念相寻。倘甘蓬户贱，愿俟故山岑。
答东阳于令寒碧图诗
刘禹锡（唐代）

东阳本是佳山水，何况曾经沉隐侯。化得邦人解吟咏，

如今县令亦风流。新开潭洞疑仙境，远写丹青到雍州。

落在寻常画师手，犹能三伏凛生秋。
采桑子 其四
范贞仪（清代）

早春抱病鱼轩至，榻拂轻埃。径扫苍苔。幽阁重门此日开。

而今扫落西园路，剩粉遗钗。香暗尘埋。夜夜西风堕老槐。
室之外为堂堂不能不客故宽广依制
郭之奇（明代）

一枝才知止，大厦亦居安。虽同燕雀意，自许硕人宽。

寡营疏礼法，即事戒哗欢。欲倒门前屣，思妨座上冠。

所求披衣者，鲜令主眉攒。戏谑无拘士，伛偻避达官。

庶以将迎废，相依弦酒欢。虚牖来閒旷，清墀任盘桓。

人生歌啸地，慎作高明观。
春夜雨
邓云霄（明代）

卧起自徐徐，闲情任卷舒。馀寒正月里，微雨五更初。

绿遍湘南草，鸿回岭外书。朝来问詹尹，再卜几年居。
杏花天·年时中酒风流病
李莱老（宋代）

年时中酒风流病。正雨暗、蘼芜深径。人家寒食烟初禁。狼藉梨花雪影。西湖梦、红沈翠冷。记舞板、歌裙厮趁。斜阳苦与黄昏近。生怕画船归尽。
绩和李参政湖上杂咏
魏了翁（宋代）

古之求仁者，信道不蕲获。
颜生何所乐，宁蹈饥寒厄。
能知四勿功，六根本非贼。
铁柱观一首
王阮（宋代）

西晋旌阳令，南昌铁柱宫。
人间依道庇，天上擢阴功。
江静蛮夷涨，炉存造化工。
我来如有遇，举袂欲凌风。
山居
冯时行（宋代）

溪带三弓地，山开一盖天。
茅檐低没雾，藤路细迷悬。
恶草翻新耨，狞彪突旧穿。
争鸡喧臂膊，静鹭立挛拳。
翠著衣襟湿，岚薰草树鲜。
老夫甘废弃，末路寄沈绵。
水出桃源俗，人来谷口贤。
心期如水冷，世事绝风传。
瘠瘵高眠稳，疏慵入静便。
酒缸开半熟，茶饼索新煎。
温饱无余事，安閒得剩年。
胜游欣此始，妄想置从前。
出处非吾浪，乘除计亦全。
况因心地静，粗了佛家缘。
零落余生在，宁无火裹莲。
送吴有定游洞庭山因讯顾季狂
欧大任（明代）

江阁莺声共醉闻，扁舟东访洞庭君。若逢顾恺丹青笔，写寄包山一片云。
己卯十月一日至燕越五日罹狴犴有感而赋
文天祥（宋代）

珙璧衣冠十六传，更无一士死君前。
自惭重赵非九鼎，犹幸延韩更数年。
孟博囊头真自爱，杲卿钩舌要谁怜。
人间信有网常在，万古西山皎月悬。
用柏梁体题式敬斋
程珌（宋代）

惟古知哲粲青编，胡为典狱难其贤。
皋陶苏公相后先，舍是未见旧聊翩。
果哉知仁人难全，未得其情智欲研。
既悉其罪仍宽旃，吾心钧石何所偏。
服而舍之天则然，画冠不犯何由缘。
教明化洽上所宣，上失其道民乃愆。
又复淫刑如蔓延，立法初意浸天渊。
苗民作威天弃捐，圣神应运符握乾。
春风甘雨偏八埏，内外建官相综絟。
州复设掾职其专，此盖椎轮当益虔。
县令狱掾非充员，渠用资格宜加铨。
刑君天资静不儇，且赏一饮诗书泉。
大府狱市来阗阗，严明之长日趋前。
莫难此时周折还，三年一心上通天。
荻苗水长问归路，而君胡为华此扁。
吾非空扁乃心傅，上遡苏公岁二千，
下视方来漫无边。吾乃{耳少}然立中焉，
来者式之不计年。
白云岩
刘光祖（宋代）

万竹山中丹叶秋，五峰岩讶白云留。
黄花夹路开无主，青嶂随人翠欲流。
出关路
白居易（唐代）

山川函谷路，尘土游子颜。萧条去国意，秋风生故关。
古道 其一
卢祥（明代）

驰车出东城，车声何辚辚。揽辔就古道，古道多荆榛。

十进九反却，嵲屼摧吾轮。所造未千里，计程已逾旬。

岂不欲改辙，良愧前修人。吾宁重迟滞，此道终当循。
句
郑畋（唐代）

圆明青z3饭，光润碧霞浆。（见《古今诗话》）。浴殿晴秋倘中谢，残英犹可醉琼杯。（《紫薇花》。

见《海录碎事》）
太湖诗。圣姑庙（在大姑山）
皮日休（唐代）

洛神有灵逸，古庙临空渚。暴雨驳丹青，荒萝绕梁梠.

野风旋芝盖，饥乌衔椒糈。寂寂落枫花，时时斗鼯鼠。

常云三五夕，尽会妍神侣。月下留紫姑，霜中召青女。

俄然响环佩，倏尔鸣机杼。乐至有闻时，香来无定处。

目瞪如有待，魂断空无语。云雨竟不生，留情在何处。
古诗四首呈刘行简给事丈
庞谦孺（宋代）

少年负豪气，乃心在有为。
天下非我能，胡为久栖栖。
圣贤即在上，治具皆设施。
一廛为天氓，岂不乐在兹。
但愿禾黍肥，富贵从此辞。
雨露被乐皋，草木含华滋。
一物遂生成，仰荷皇天私。
努力且加外，已矣复何期。
偈颂八十五首
释妙伦（宋代）

后园驴吃草，开口见心肝。
潘阆倒骑处，有谁能解看。
送叶蒙赴举
贯休（唐代）

年年屈复屈，惆怅曲江湄。自古身荣者，多非年少时。

空囊投刺远，大雪入关迟。来岁还公道，平人不用疑。
三脆麯
赵密夫（宋代）

笋蕈初萌杞采纤，燃松自煮供亲严。
人间玉食何曾鄙，自是山林滋味甜。
青雀歌
卢象（唐代）

啾啾青雀儿，飞来飞去仰天池。逍遥饮啄安涯分，

何假扶摇九万为。
送叶善卷致仕归吴
程俱（宋代）

卫尉新除盖次公，便抛簪绂向江东。秋鲈正与莼丝美，夜鹤休惊蕙帐空。

满腹诗书元未试，会心林壑与谁同。自怜华发无归处，惭愧冥冥物外鸿。
上平江陈侍郎十绝
张元干（宋代）

南荒百谪愈不屈，便道忽闻天遣来。
峨帽焚香姑拱立，果无片楮可成灾。
雨窗閒坐
吕福（明代）

久雨窗明暗，秋云去复还。风泉堪倚槛，尽日听潺湲。
夏日过庄严寺僧索诗为留三绝
晁公武（宋代）

松筠窈窕隐禅房，茗碗熏炉白昼长。
门外尘埃生熟恼，谁知林下自清凉。
游玉仙诸洞戏题碧云石崖
王执礼（宋代）

已从鹿岩游，更入龙洞去。
横足螃蟹行，连臂猿猱度。
滑径铿蜡屐，阴崖然桦炬。
振策扶颠隮，扪萝猛攀附。
涂险几欲穷，境胜忽有遇。
谽谺通石窦，参差流玉乳。
形开趣弥深，兴集理自裕。
便将遗世纷，且复恣幽步。
纡余穷冥搜，淹留迫颓暮。
题诗识苍壁，聊写心迹素。
重游岂无期，恐忘来时路。
颂古九首 其四
释善悟（宋代）

寻思去此地，清凉离烦暑。暮雨朝云乐太平，青山绿水人难睹。

不难睹，深林有个白额虫，元来却是玄沙虎。
水调歌头（和巽吾观荷）
刘辰翁（宋代）

仙掌下驰道，清露滴芙蓉。无憀似酒初醒，身世笑颦中。万朵花灯夜宴，一叶扁舟海岛，寂寂五更风。误赏明妆靓，愁思满青铜。

陂六六，三十六，渺何穷。江南曲曲烟雨，谁是醉施翁。但恨才情都老，无复风流曾梦，缥缈赋惊鸿。寄语清净社，小饮合相容。
题沈懒存磨剑图
何椿龄（清代）

学书不成去学剑，须眉如戟目如电。十年霜刃不曾磨，出匣秋光惊匹练。

石凿凿，波滟滟，剑光水光融一片。摄衣跣足向中流，水底应使蛟龙愁。

纷纷世上恩仇多，欲磨未磨先摩搓。荆轲不作聂政死，剑兮不利当奈何，提剑起，行且止。

游大梁，入燕市。昔日朱门今荆杞，负恩不报人尽死。

杀人如麻顷刻耳，归来一剑仰天高，泰山一掷真鸿毛。

安得挽落银河磨此剑，剑锋不折无牢骚。锋摧剑折亦不惜，但愿人间灭尽恩仇迹。
五月初四日浴阁成
舒岳祥（宋代）

罢农亦易足，麦黄秧已绿。早蝉发高林，晚莺隔修竹。

壶觞休倦劬，草阁一开浴。翛然非吾故，佳眠恣清熟。
冬日题觉公牛头兰若
李洞（唐代）

天寒高木静，一磬隔川闻。鼎水看山汲，台香扫雪焚。

鹤归惟认刹，僧步不离云。石室开禅后，轮珠谢圣君。
和陶渊明饮酒二十首 其七
方回（元代）

九日戏马台，二谢词翰英。良辰各有句，得无差过情。

元嘉事其子，不救巢卵倾。渊明东篱下，焉识笳鼓鸣。

兀坐把寒菊，竟亦了一生。
和虚飘飘
秦观（宋代）

虚飘飘，虚飘飘。
风寒飘絮浪，春暖履冰桥。
势缓霜垂霰，声乾叶下条。
雨中沤点没流水，风里彩云铺远霄。
虚飘飘，比时光影犹坚牢。
翰林谏议语
佚名（唐代）

饶道斗上坡去，亦须却下坡来。
题丘林梅月
王登贤（明代）

林畔索寒梅，天边弄明月。月映梅稍白，清味可谁啜。
远眺
胡仲弓（宋代）

袖手独凭栏，乾坤杯酒间。
此心常坦易，何地不宽閒。
木落山头秃，冰坚水面顽。
梅花可人意，一见一开颜。
失题三道
苏轼（宋代）

公子只应见画，此中我独知津。
写到水穷天杪，定非尘土间人。
征夫
喻汝楫（宋代）

白骨茫茫散不收，朔风吹雪度瓜州。
残阳欲落未落处，照尽行人今古愁。
莲根有长丝
郭祥正（宋代）

莲根有长丝，不供贫女机。柳梢有飞绵，不暖寒者衣。

朝歌悠悠暮歌短，下地沉沉上天远。东生白日还西流，志士长怀万古愁。
江湖伟观
董嗣杲（宋代）

倚空窗户不曾扃，两眼风烟障翠屏。
西子艳分晴雨倦，伍胥魂激浪涛腥。
鼓箫咽晚难无酒，花柳争春别有亭。
恨掩四时歌舞去，古祠寒玉几竿青。
偈颂一百三十六首
释惟一（宋代）

偏中正，正中偏。
正偏不及处，别是一壶天。
水澄澄，风细细，
云澹澹，月娟娟。
金针兮纤纤，玉线兮绵绵。
以此续洞脉於既是微，以此大丹霞之正传。
作兴太白，特游戏之余焉。
今不在后，昔不在前。
光明藏中，初无间然，
一杯粗茗一炉烟。
春帖子词·皇帝阁十二首
宋祁（宋代）

縠管灰飞尽，金胥刻漏长。
欢情与和气，并入万年觞。
将之京国赠薛员外
李群玉（唐代）

黄叶下空馆，寂寥寒雨愁。平居岁华晏，络纬啼林幽。

节物凋壮志，咄嗟不能休。空怀赵鞅叹，变化良无由。

所思杳何知，侧身仰皇州。苍烟晦楚野，寒浪埋昭丘。

赵壹赋命薄，陈思多世忧。翻然羡鱼鸟，畅矣山川游。

薛公龙泉姿，其气在斗牛。南冠束秀发，白石劳悲讴。

圭衮照崇阅，文儒嗣箕裘。旷然方寸地，霁海浮云舟。

澧浦一遗佩，郢南再悲秋。叫阍路既阻，浩荡怀灵修。

莫奏武溪笛，且登仲宣楼。亨通与否闭，物理相沉浮。

天子坐宣室，夔龙奉谟猷。行当赐环去，岂作遗贤羞。
东岩寿仪赞
释月涧（宋代）

以幻智灯，无幽不烛。舌头较善，手头较毒。中兴东圆，晚据天育。

尽东南界内，数来恶业，无这尊宿。
寄宋景
张籍（唐代）

诏发官兵取乱臣，将军弓箭不离身。

今君独在征东府，莫遣功名属别人。
岩泉别诸弟
姜特立（宋代）

久矣忘乡井，归人问故蹊。
无金随力散，有柱把诗题。
初见心增喜，临分意转迷。
人生重恩意，去住两含凄。
有报周迹山卒狱中痛而作此
杨爵（明代）

天上列星坠，人间草木愁。满腔都是泪，只向暗中流。
和杨仲轲春难度
文同（宋代）

春难度。红梢梢，
寻缕缕。朝披烟，
暮结雨。劝君饮酒莫用诉。
春难度。
饯吴长文司理用修持贤业教无欠为韵
裘万顷（宋代）

过从资直谅，夫岂势利交。
谓朋党者谁，仁人姑听教。
题王子省斋
屈大均（明代）

鹊鸰何友悌，飞鸣不相离。王雎声相求，贞洁慎所妃。

君家多弟昆，金玉交光辉。精神见山川，令我乐忘归。

君爱我离骚，洋洋风雅遗。圣贤贵发愤，哀乐为人师。

尔躬日三省，经术是凭依。彷佛见先王，忘言在隐微。
玉清宫戏题
常伦（明代）

玉函金简数行书，鹤背飘飘上碧虚。
群仙瑶殿收封事，应笑人间久谪居。
本无师与槐径弟交游二十年矣古人谓百篇诗尽
薛嵎（宋代）

中年为此别，悲动故交情。
案上云林卷，山中风木声。
梦回惊复喜，诗在死如生。
几番西郊路，逢师独自行。